ใครที่เคยแวะเวียนไปแถวซอยอารียสัมพันธ์คงจะรู้กันดีว่า เป็นย่านที่มีหน่วยงานราชการค่อนข้างมากทำให้แถวนี้มีร้านอาหารรวมถึงร้านกาแฟเปิดเรียงรายให้เลือกอิ่มได้แทบไม่ซ้ำร้าน แต่ถ้าเลี้ยวมาตรงกรมประชาสัมพันธ์แล้วเกินหิวขึ้นมาล่ะก็ลองมองไปยังอีกฟากของถนนจะพบกับร้านอาหารเล็กๆ ที่มีป้ายสีฟ้าสดใสพาดหัวชื่อร้านตัวใหญ่ๆ ว่า ร้านวันสุข Friday


ร้านวันสุข Friday เป็นร้านอาหารอิตาเลี่ยนไทย ที่มีเครื่องดื่มทั้งกาแฟ ผลไม้ปั่น รวมถึงขนมหวาน ด้านนอกทางร้านจะตั้งป้ายเมนูอาหารให้คนหิวเข้าไปเลือกดูก่อนเข้าไปกินจริง การตกแต่งของร้านนี้เป็นสไตล์ลอฟ์ท ผนังปูนเปลือยมีสีดำแซมเป็นลายในช่วงล่าง ด้านบนประดับด้วยภาพวาดเก๋ใส่กรอบ บนชั้นว่างทางร้านนำของเก่าไม่ว่าจะเป็นกล้องฟิล์ม ตุ๊กตาไม้แกะสลัก ตุ๊กตานกฮูก หนังสือ ขวดไวน์ โมเดลรถ รวมถึงงานเซรามิกส์สวยๆ ดูเก๋และมองได้เพลินตา บรรยากาศภายในร้านรวมถึงพนักงานที่เป็นกันเองทำให้รู้สึกสบายๆ เหมือนอยู่บ้าน


มาดูที่อาหารกันบ้าง อย่าง "ไก่กระดองเบอร์"(120 บาท) เนื้อไก่ชิ้นใหญ่ห่อเชดดาชีสนำไปชุบแป้งและเกล็ดขนมปังแล้วนำลงทอดให้กรอบนอกนุ่มในก่อนนำมาหั่นตรงกลางเพื่อให้เห็นชีสที่ไหลทะลักมาด้านนอกเสิร์ฟพร้อมสลัดผักสดกรอบที่ใช้น้ำสลัดสูตรพิเศษของทางร้าน เมนูนี้ไก่และชีสมาแบบเต็มปากเต็มคำเข้ากันกับสลัดผักมาก


ถ้าอยากให้หนักท้องขึ้นมาอีกนิดลองเป็น "ข้าวผัดน้ำพริกมันกุ้ง"(เล็ก 69 ใหญ่ 99 บาท) ข้าวผัดเม็ดเรียงตัวสวยไม่แห้งหรือแฉะเกินไปนำมาผัดกับน้ำพริกมันกุ้ง กุ้งตัวใหญ่ แครอท หอมใหญ่และหัวฝักยาว มีไข่เจียวหอมๆ วางขนาบข้างพร้อมกับแตงกวากรอบๆ ที่รสชาติลงตัวมาก ส่วน "ข้าวอบหม้อดิน"(89 บาท) จานนี้เป็นข้าวอบที่อุดมไปด้วยไก่ ไส้กรอก ปูอัด กุ้งและปลาหมึก มีกลิ่นหอมๆ ของผงกะหรี่ลอยแตะจมูกมาแบบร้อนๆ ยิ่งอร่อย 


ตบท้ายด้วยของหวานเย็นชื่นใจอย่าง "ช็อกโกลาวาและไอศกรีมมะม่วงเกล็ดหิมะ(79 บาท)" ช็อกโกลาวาแป้งนุ่มนวลอัดแน่นด้วยช็อกโกแลตเข้มข้น กินคู่กับไอศกรีมมะม่วงเกล็ดหิมะถ้วยใหญ่(ปกติเฉพาะไอศกรีมราคา 39 บาท) ที่ให้ความรู้สึกรวมทั้งกลิ่นของมะม่วงแบบแท้ๆ ถือเป็นของหวานที่เย็นชื่นใจและรสชาติกำลังดีไม่มีเลี่ยน


สำหรับคอกาแฟ...อย่าพลาดกับลาเต้เย็นที่ใช้กาแฟอราบิก้าเกรดเอร้อยเปอร์เซ็นต์ที่ให้รสชาติละมุนละไม หอมกลิ่นทั้งกาแฟและมวลนมที่ใส่ลงมาด้วย


หากวันไหนแวะมาแถวกรมประชาสัมพันธ์ หรือใครอยากกินข้าวในร้านอาหารบรรยากาศสบายๆ ดูเท่ห์ในที ลองมาอิ่มท้องแบบชิลๆ กันที่นี่ จะมาคนเดียว มากับคนรัก มาสังสรรค์กับเพื่อนฝูง หรือมากันเป็นครอบครัวก็ไปได้เลยนะคะ


ปล.ร้านนี้รับสั่งออเดอร์และถ้าสั่งเกิน 300 บาทขึ้นไปทางร้านมีบริการส่งฟรี(เฉพาะในซอยเท่านั้นนะคะ) แถมยังมีไวไฟฟรีให้ชาวโซเชียลเล่นกันสบายใจไม่เปลืองเงินด้วยน้า(รหัสคือเบอร์โทรศัพท์ร้านจ๊ะ)